12. ฐานะการเงินและผลการดำเนินงาน

(1) งบการเงิน

(ก) สรุปรายงานการสอบบัญชี

สรุปรายงานของผู้สอบบัญชี ปี 2541

ผู้สอบบัญชีไม่สามารถแสดงความเห็นต่องบการเงินรวมของบริษัท เอ็ม ดี เอ็กซ์ จำกัด (มหาชน)
และบริษัทย่อย และงบการเงินเฉพาะบริษัท เอ็ม ดี เอ็กซ์ จำกัด (มหาชน) สำหรับปีสิ้นสุดวันที่ 31
ธันวาคม 2541 ได้เนื่องจากเหตุการณ์ดังต่อไปนี้

การไม่สามารถตรวจสอบหลักฐานประกอบการจ่ายเงินซื้อสิทธิการเช่าที่ดิน ของบริษัท ยูนิตี้ เรียลริตี้
จำกัด หลักฐานประกอบการจ่ายเงินเพื่อปรับปรุงที่ดินของบริษัท เซ็นทรัล อพาร์ทเมนท์ จำกัด
และหลักฐานรายการเงินลงทุนในกิจการร่วมค้า ของบริษัท เกตเวย์ ดิเวลลอปเมนท์ จำกัด
และไม่สามารถใช้วิธีการตรวจสอบอื่นให้เป็นที่พอใจในรายการดังกล่าวได้

การไม่สามารถตรวจสอบหลักฐานที่เพียงพอเกี่ยวกับการรับเงินจากการขายเงินลงทุนของบริษัทย่อยแห่งหนึ่ง
และไม่สามารถใช้วิธีการตรวจสอบอื่นให้เป็นที่พอใจในรายการดังกล่าวได้

งบการเงินของบริษัทย่อยแห่งหนึ่ง ที่นำมาจัดทำงบการเงินรวม
และงบการเงินของบริษัทร่วมแห่งหนึ่งที่นำมาใช้ในการบันทึกบัญชีเงินลงทุนในบริษัทร่วมตามวิธีราคาทุน
ยังไม่ผ่านการตรวจสอบจากผู้สอบบัญชีรับอนุญาต และ งบการเงินของบริษัทย่อย 1 แห่ง
ยังไม่ได้นำมาจัดทำงบการเงินรวม และงบการเงินของบริษัทร่วม 2 แห่ง
ยังไม่ได้นำมาใช้บันทึกบัญชีเงินลงทุนในบริษัทร่วมตามวิธีส่วนได้เสีย เนื่องจาก
บริษัทย่อยและบริษัทร่วมดังกล่าวยังไม่ได้ปิดงบการเงิน

บริษัทฯ ค้างชำระเงินผลประโยชน์ตอบแทน
ตามสัญญาร่วมดำเนินโครงการจัดตั้งนิคมอุตสาหกรรมเกตเวย์ซิตี้
และจะต้องเสียดอกเบี้ยและค่าปรับเนื่องจากจ่ายชำระไม่ตรงตามกำหนด
ซึ่งบริษัทไม่ได้บันทึกหนี้สินดังกล่าวไว้
เนื่องจากอยู่ในระหว่างการดำเนินเรื่องเกี่ยวกับการปรับปรุงและแก้ไขสัญญา
และเรื่องยังอยู่ในระหว่างการพิจารณาของการนิคมอุตสาหกรรมแห่งประเทศไทย
และยังไม่อาจทราบผลการพิจารณาจะออกมาในรูปแบบใด

บริษัทฯ ไม่ได้ตั้งค่าเผื่อหนี้สงสัยจะสูญสำหรับเงินให้กู้ยืมและเงินทดรองจ่ายแก่บริษัทย่อย บริษัทร่วม
บริษัทที่เกี่ยวข้องกัน และบริษัทอื่น รวมทั้งดอกเบี้ยค้างรับจากเงินให้กู้ยืมดังกล่าว
ซึ่งค้างรับชำระมาเป็นเวลานาน เนื่องจากฝ่ายบริหารเชื่อว่าจะได้รับชำระ

บริษัทฯ มีเงินทดรองจ่ายให้กับบริษัท คลองด่านมารีน แอนด์ ฟิชเชอรี่ จำกัด
และให้กับบุคคลธรรมดา เพื่อเป็นเงินทดรองจ่ายเพื่อจัดหาที่ดินให้กับบริษัท
ซึ่งเงินทดรองดังกล่าวคงค้างมาเป็นเวลานาน

งบการเงินของบริษัทย่อย 4 แห่ง ที่นำมารวมในงบการเงินรวม
ถูกจัดทำขึ้นภายใต้หลักการดำรงอยู่ของกิจการ
เนื่องจากบริษัทดังกล่าวประสบผลขาดทุนจากการดำเนินงานและมีผลขาดทุนสะสมเป็นจำนวนมาก

บริษัทฯ ไม่ได้ไถ่ถอนหุ้นกู้
และไม่ได้จ่ายชำระดอกเบี้ยหุ้นกู้ตามข้อกำหนดและเงื่อนไขของการออกหุ้นกู้
ซึ่งผลกระทบที่จะเกิดขึ้นยังมีความไม่แน่นอน

บริษัทฯ ไม่ได้จ่ายชำระหนี้เจ้าหนี้การค้ารายหนึ่งตามหนังสือสัญญาประนีประนอมยอมความ
ซึ่งผลกระทบที่จะเกิดขึ้นยังมีความไม่แน่นอน

บริษัทฯ ยังมีความไม่แน่นอนเกี่ยวกับผลขาดทุนอัตราแลกเปลี่ยนที่เกิดจากสัญญาแลกเปลี่ยนเงินตรา
และยังไม่ได้ตั้งสำรองเผื่อหนี้สินที่อาจเกิดขึ้น

บริษัทฯ ได้บันทึกราคาที่ดินที่แสดงอยู่ในบัญชีที่ดินรอการพัฒนาเพิ่มขึ้น แต่ปัจจุบันบริษัทฯ
มีนโยบายให้ปรับราคาที่ดินรอการพัฒนามาเป็นราคาทุนเดิมเพื่อรอการประเมินราคาที่ดินใหม่ให้แล้วเสร็จ
ซึ่งยังมีความไม่แน่นอนว่าราคาที่ดินดังกล่าวจะปรับตัวลงจากราคาทุนเดิมหรือไม่

สรุปรายงานของผู้สอบบัญชี ปี 2542

ผู้สอบบัญชีไม่สามารถแสดงความเห็นต่องบการเงินรวมของบริษัท เอ็ม ดี เอ็กซ์ จำกัด (มหาชน)
และบริษัทย่อย และงบการเงินเฉพาะบริษัท เอ็ม ดี เอ็กซ์ จำกัด (มหาชน) สำหรับปีสิ้นสุดวันที่ 31
ธันวาคม 2542 และ 2541 ได้เนื่องจากเหตุการณ์ดังต่อไปนี้

การนำที่ดินของบริษัท เพชรเกษม เพลซ จำกัด
ไปค้ำประก้นต่อสถาบันการเงินแห่งหนึ่งที่ถูกระงับการดำเนินการถาวร
ตามคำสั่งขององค์การเพื่อการปฏิรูประบบสถาบันการเงิน (ปรส.)
สำหรับเงินกู้ยืมของบริษัทที่เกี่ยวข้องกันแห่งหนึ่ง
และบริษัทที่เกี่ยวข้องกันยังไม่สามารถระบุได้ว่าหนี้สินได้ถูกโอนไปให้เจ้าหนี้รายใด
และหากมีการฟ้องร้องเพื่อการชำระหนี้แล้ว
บริษัทที่เกี่ยวข้องกันอาจไม่สามารถชำระหนี้คืนได้และอาจทำให้ที่ดินที่นำไปค้ำประกันเงินกู้ยืมดังกล่าวอาจถูกยึดได้

การที่ไม่สามารถตรวจสอบหลักฐานประกอบการจ่ายเงินเพื่อปรับปรุงที่ดินของบริษัท เซ็นทรัล
อพาร์ทเมนท์ จำกัด และหลักฐานรายการเงินลงทุนในกิจการร่วมค้า ของบริษัท เกตเวย์
ดิเวลลอปเมนท์ จำกัด

การที่ยังไม่มีการดำเนินการเปลี่ยนแปลงเงินทดรองจ่ายโครงการของบริษัท จี เอ็ม เอส เพาเวอร์
จำกัด ซึ่งค้างรับมาเป็นเวลานาน ให้เป็นเงินลงทุน

การที่ไม่ได้ตั้งค่าเผื่อหนี้สงสัยจะสูญสำหรับเงินให้กู้ยืมแก่ที่ปรึกษาของบริษัท จี เอ็ม เอส เพาเวอร์
จำกัด ซึ่งค้างรับมาเป็นเวลานาน

งบการเงินของบริษัทย่อยแห่งหนึ่ง ที่นำมาจัดทำงบการเงินรวมและงบการเงินของบริษัทร่วมแห่งหนึ่ง
ที่นำมาใช้ในการบันทึกบัญชีเงินลงทุนในบริษัทร่วมตามวิธีส่วนได้เสีย
ยังไม่ผ่านการตรวจสอบจากผู้สอบบัญชีรับอนุญาต และงบการเงินของบริษัทย่อย 1 แห่ง
ยังไม่ได้นำมาจัดทำงบการเงินรวม และงบการเงินของบริษัทร่วม 2 แห่ง
ยังไม่ได้นำมาใช้บันทึกบัญชีเงินลงทุนในบริษัทร่วมตามวิธีส่วนได้เสีย เนื่องจาก
บริษัทย่อยและบริษัทร่วมดังกล่าวยังไม่ได้ปิดงบการเงิน

บริษัทฯ ค้างชำระเงินผลประโยชน์ตอบแทน
ตามสัญญาร่วมดำเนินโครงการจัดตั้งนิคมอุตสาหกรรมเกตเวย์ซิตี้ บริษัทฯ
จะต้องเสียดอกเบี้ยและค่าปรับ ซึ่งบริษัทไม่ได้บันทึกหนี้สินดังกล่าวไว้
เนื่องจากอยู่ในระหว่างการดำเนินเรื่องเกี่ยวกับการปรับปรุงและแก้ไขสัญญา
และเรื่องยังอยู่ในระหว่างการพิจารณาของการนิคมอุตสาหกรรมแห่งประเทศไทย
และยังไม่อาจทราบผลการพิจารณาจะออกมาในรูปแบบใด

บริษัทฯ ไม่ได้ตั้งค่าเผื่อหนี้สงสัยจะสูญสำหรับเงินให้กู้ยืมและเงินทดรองจ่ายแก่บริษัทย่อย บริษัทร่วม
บริษัทที่เกี่ยวข้องกัน และบริษัทอื่น ในรูปของตั๋วสัญญาใช้เงินชนิดทวงถาม
ซึ่งค้างรับชำระมาเป็นเวลานาน ซึ่งฝ่ายบริหารเชื่อว่าจะได้รับชำระ

เงินทดรองจ่ายให้กับบริษัท คลองด่านมารีน แอนด์ ฟิชเชอรี่ จำกัด และให้กับบุคคลธรรมดา
เป็นเงินทดรองจ่ายเพื่อจัดหาที่ดินให้กับบริษัท ซึ่งเงินทดรองดังกล่าวคงค้างมาเป็นเวลานาน

งบการเงินของบริษัทย่อย 3 แห่ง ที่นำมารวมในงบการเงินรวม
ถูกจัดทำขึ้นภายใต้หลักการดำรงอยู่ของกิจการ
เนื่องจากบริษัทดังกล่าวประสบผลขาดทุนจากการดำเนินงานและมีผลขาดทุนสะสมเป็นจำนวนมาก

บริษัทฯ ไม่ได้ไถ่ถอนหุ้นกู้
และไม่ได้จ่ายชำระดอกเบี้ยหุ้นกู้ตามข้อกำหนดและเงื่อนไขของการออกหุ้นกู้
ซึ่งผลกระทบที่จะเกิดขึ้นยังมีความไม่แน่นอน

บริษัทฯ มีความไม่แน่นอนเกี่ยวกับผลขาดทุนอัตราแลกเปลี่ยนที่เกิดจากสัญญาแลกเปลี่ยนเงินตรา
และยังไม่ได้ตั้งสำรองเผื่อหนี้สินที่อาจเกิดขึ้น

บริษัทฯ ได้บันทึกราคาที่ดินที่แสดงอยู่ในบัญชีที่ดินรอการพัฒนาเพิ่มขึ้น จำนวนเงิน 2,388.32
ล้านบาท แต่ปัจจุบัน บริษัทฯ มีนโยบายให้ปรับราคาที่ดินดังกล่าวมาเป็นราคาทุนเดิม
เพื่อรอการประเมินราคาที่ดินใหม่ให้แล้วเสร็จ
ซึ่งยังมีความไม่แน่นอนว่าราคาที่ดินดังกล่าวจะปรับตัวลงจากราคาทุนเดิมหรือไม่

บริษัทฯ ไม่ได้จ่ายชำระหนี้แก่เจ้าหนี้การค้ารายหนึ่ง ตามหนังสือสัญญาประนีประนอมยอมความ
ซึ่งในไตรมาส 4 ปี 2542 บริษัทฯ ได้ทำการโอนที่ดินเพื่อชำระหนี้ดังกล่าวข้างต้นทั้งหมด

สรุปรายงานของผู้สอบบัญชี ปี 2543

-ไม่มี- เนื่องจากการตรวจสอบงบการเงินปี 2543 ยังไม่แล้วเสร็จ

  (ข) ตารางสรุปงบการเงินรวม

(2) คำอธิบายและการวิเคราะห์ฐานะกรเงินและผลการดำเนินงาน

ผลการดำเนินงาน

-เนื่องจากบริษัทยังจัดทำงบการเงินประจำปี 2543 ไม่แล้วเสร็จ
ดังนั้นจึงใช้งบการเงินสิ้นสุดเพียงวันที่ 30 กันยายน 2543 เป็นข้อมูล-

จากการที่ภาวะเศรษฐกิจในระยะ 2-3 ปีที่ผ่านมา เรียกได้ว่าอยู่ในช่วงของความตกต่ำ
เกิดภาวะความตึงตัวทางการเงินอย่างรุนแรงในระบบ
ส่งผลให้อำนาจซื้อของประชาชนลดลงเป็นอย่างมาก ธุรกิจต่างๆ
ล้วนได้รับผลกระทบกันอย่างทั่วหน้าผู้ประกอบการส่วนใหญ่ต้องพยายามดำเนินการทุกวิถีทางที่จะลดต้นทุนและค่าใช้จ่ายในการดำเนินงานลง
เพื่อประคับประคองให้ธุรกิจอยู่รอด ธุรกิจด้านอสังหาริมทรัพย์
เป็นหนึ่งในธุรกิจที่ได้รับผลกระทบมากที่สุด
เนื่องจากเป็นธุรกิจที่อิงอยู่กับภาวะเศรษฐกิจเป็นอย่างมาก
โดยเฉพาะอย่างยิ่งธุรกิจนิคมอุตสาหกรรม ถึงแม้บริษัทจะพยายามทุ่มเทความสามารถเป็นอย่างมาก
ในการปรับปรุงประสิทธิภาพในการทำงานในด้านต่างๆ โดยเฉพาะอย่างยิ่ง
ด้านการตลาดและการจัดจำหน่าย แต่ก็ไม่สามารถที่จะทำให้ภาวะการขายพื้นที่กระเตื้องขึ้นได้
รายได้จากการขายที่ดินจึงยังอยู่ในระดับต่ำ ในขณะที่ค่าใช้จ่ายยังอยู่ในระดับสูง
เนื่องจากค่ารายจ่ายรายการใหญ่คือ ดอกเบี้ยจ่าย นอกจากนั้นในปี 2543 นี้
บริษัทได้ตั้งสำรองเผื่อหนี้สงสัยจะสูญสำหรับเงินให้กู้ยืม เงินทดรองจ่าย
และดอกเบี้ยค้างรับจากบริษัทย่อย บริษัทร่วม บริษัทที่เกี่ยวข้องกัน บริษัทอื่น
และบุคคลภายนอกที่คาดว่าจะไม่ได้รับชำระเงิน ในจำนวนสูงถึง 2,363 ล้านบาท
จึงส่งผลให้บริษัทประสบภาวะขาดทุนจากการดำเนินงานเป็นอย่างมาก

ฐานะการเงิน

ในช่วงปี 2542 - 2543
บริษัทได้ทำการริบเงินมัดจำในการซื้อที่ดินและยกเลิกสัญญาซื้อขายที่ดินกับลูกค้าจำนวนหนึ่งเนื่องจากเนื่องจากค้างชำระค่าที่ดินมาเป็นเวลานาน
และยังได้ตั้งสำรองค่าเผื่อหนี้สงสัยจะสูญสำหรับตั๋วเงินรับจากการขายที่ดินให้กับบริษัทแห่งหนึ่งที่เข้ามาซื้อที่ดินต่อจากลูกหนี้ค่างวดที่ค้างชำระมานาน
เนื่องจากคาดว่าจะไม่ได้รับชำระเงินตามตั๋ว ทำให้ยอดลูกหนี้การค้าในปี 2543 ลดลง
นอกจากนั้นบริษัทได้ตั้งสำรองหนี้สงสัยจะสูญสำหรับเงินให้กู้ยืมและเงินทดรองจ่ายแก่บริษัทย่อย
บริษัทที่เกี่ยวข้องกันและบริษัทอื่น
รวมทั้งดอกเบี้ยค้างรับซึ่งค้างรับมาเป็นเวลานานและคาดว่าจะไม่สามารถเรียกเก็บเงินได้
ซึ่งทำให้มูลค่าสินทรัพย์ของบริษัทลดลงเป็นอย่างมาก

หนี้สินโดยรวมของบริษัทยังคงอยู่ในระดับสูงเช่นเดิม
ถึงแม้ว่าจะมีการเปลี่ยนแปลงในองค์ประกอบบ้าง แต่ก็เป็นเพียงการเปลี่ยนกลุ่มเท่านั้น
เนื่องจากกระบวนการปรับโครงสร้างหนี้ของบริษัทยังไม่เสร็จสิ้น